Obama, Mekein fitojnë në Uashington, Virxhinia dhe Merilend
Me këto fitore, zoti Obama ia kalon senatores Hillari Klinton për nga numri i delegatëve që ka siguruar në zgjedhjet paraprake të derit
Kandidati presidencial, demokrati Barak Obama shpreson të vazhdojë fitoret përkundrejt rivales së tij, senatores Hillari Klinton. Senatori Obama fitoi dje në kryeqytetin Uashington, Virxhinia dhe Merilend si dhe në garat e mëparshme në shtetet Mein, Luiziana, Negraska dhe Uashington. Ai gëzon mbështetje më të madhe në Hauai dhe Uiskonsin. Në Partinë Republikane, senatori Xhon Mekein përforcoi pozitën për të siguruar emërimin e partisë pas fitoreve të djeshme në Uashington, Virxhinia dhe Merilend. Senatori Barak Obama filloi që mbrëmë fushatën në Wisconsin ku zhvillohen zgjedhjet e ardhshme paraprake, ndërkohë që një grup përkrahësish ishin mbledhur për të festuar fitoren e tij në zgjedhjet e Potomakut. Shumica e votuesve në Uashington janë afrikano-amerikanë, segmenti demgrafik që i jep përkrahjen më të fortë zotit Obama. Senatorja Hillari Klinton u nis dje nën stuhinë e acartë të Uashingtonit për të vazhduar fushatën në një prej dy shteteve kryesore ku zhvillohen zgjedhjet e ardhshme. Ajo shkoi në zonën El Paso të Teksasit, me një popullsi të madhe latino-amerikane. Këtu si dhe në Ohio do të zhvillohen pas 3 javësh zgjedhjet paraprake. Zonja Klinton thotë se ka përvojën e nevojshme për të sjellë reforma në kujdesin shëndetësor, për të rritur pagat dhe për të ndalur luftën në Irak. Senatori Xhon Mekein siguroi mbrëmë fitore në kampin republikan dhe shkoi në Virxhinia për të festuar me përkrahësit. Ai ka siguruar deri tani më shumë se gjysmën e delegatëve të nevojshëm për të marrë emërimin e partisë së tij. Pas zgjedhjeve të djeshme paraprake, senatori Obama foli para mijëra përkrahësve të tij në Medison të shtetit Uiskonsin. Ai tha se nuk do të ndalojë deri sa në Uashington të bëhen ndryshime. Zoti Mekein foli para përkrahësve në Alexandria të shtetit Virxhinia, ku tha se republikanët nuk duhet të lejojnë që Obama apo Klinton të fitojnë garën për në Shtëpinë e Bardhë. Në këtë fazë të procesit të zgjedhjeve paraprake, duket se vetëm kampi republikan ka një kandidat dominues, ndërkohë që demokratët presin rezultatet e zgjedhjeve të ardhshme. Megjithatë, në votimet e mbrëmshme zgjedhësit theksuan edhe një herë se janë problemet kryesore të kombit ato që diktuan zgjedhjen e tyre. Shumë zgjedhës në këtë qendër votimesh në Arlington të Virxhinias janë anëtarë të Partisë Demokrate. Por Xhejmi Dromen është republikan dhe votoi për senatorin Xhon Mekein. Ai thotë se për të, shqetësimet kryesore janë gjendja e ekonomisë dhe siguria kombëtare. Ai thotë se dëshiron gjithshtu paqe jo vetëm në Irak por në të gjithë Lindjen e Mesme. Hope Osborn nga Uashingtoni thotë se përfundimi i luftrave në Irak dhe Afganistan janë shqetësime kryesore për të. Ajo shton se pret nga Presidenti i ardhshëm të angazhohet edhe për t’u ofruar kujdes shëndetësor me kosto të përballueshme qytetarëve. Votues të tjerë si Danilo Pulido shprehen të zhgënjyer nga drejtimi që i ka dhënë vendit Presidenti Bush. Ai uron që të zgjidhet një President, i cili do të tregohet më i përgjegjshëm në rolin e komandantit të përgjithshëm. Një tjetër votuese shprehet se imigracioni është një çështje parësore në zgjedhjen e saj në këto votime. Shumë votues të tjerë luhaten ndër këto tema, ekonomia, lufta në Irak, imigracioni, kujdesi shëndetësor dhe terrorizmi. (ze)